

**PLAN UPRAVLJANJA IMOVINOM U VLASNIŠTVU OPĆINE DUGI RAT ZA 2025. GODINU**

# UVOD

Tri su ključna i međusobno povezana dokumenta upravljanja i raspolaganja imovinom JLS:

* Strategija upravljanja imovinom,
* Plan upravljanja
* Izvješće o provedbi Plana upravljanja.

Osim diferenciranosti po ročnosti, glavne su poveznice navedenih dokumenata transparentnost u prikazivanju podataka, kontinuitet praćenja i analiza ostvarenih rezultata, što predstavlja značajni iskorak u odnosu na dosadašnju praksu. Strategijom upravljanja imovinom Općine Dugi Rat za razdoblje 2019.-2025. godine, određeni su dugoročni ciljevi i smjernice upravljanja imovinom, uvažavajući pritom gospodarske i razvojne interese Općine. Pojedinačnim godišnjim planovima upravljanja imovinom Općine, određeni su kratkoročni ciljevi i smjernice upravljanja te su operacionalizirane provedbene mjere, a sve u svrhu provođenja Strategije upravljanja.

Plan upravljanja imovinom Općine Dugi Rat usklađen je sa Strategijom upravljanja te sadržava detaljnu analizu stanja i razrađene planirane aktivnosti u upravljanju pojedinim oblicima imovine Općine Dugi Rat.

Donošenje Godišnjeg plana upravljanja utvrđeno je člancima 15. i 19. Zakona o upravljanju državnom imovinom („Narodne novine“, br. 52/18 i 155/23), gdje je propisana obveza donošenja Plana upravljanja imovinom u vlasništvu Republike Hrvatske. Kako se sukladno članku 35.st.8. Zakona o vlasništvu i drugim stvarnim pravima („Narodne novine“, br. 91/96, 68/98, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17) na pravo vlasništva jedinica lokalne samouprave na odgovarajući način primjenjuju pravila o vlasništvu Republike Hrvatske, to se načelo upravljanja imovinom u vlasništvu Države treba dosljedno i u cijelosti primjenjivati i na imovinu jedinica lokalne samouprave.

Namjera je Plana definirati i popisati ciljeve upravljanja i raspolaganja općinskom imovinom, čija je održivost važna za život i rad postojećih i budućih naraštaja. Istodobno, cilj je Plana osigurati da imovina Općine Dugi Rat bude u službi gospodarskog rasta te zaštite nacionalnih interesa.

Upravljanje imovinom podrazumijeva pronalaženje optimalnih rješenja koja će dugoročno očuvati imovinu, čuvati interese Općine i generirati gospodarski rast. Vlasništvo osigurava kontrolu, javni interes i pravično raspolaganje nad prirodnim bogatstvima, kulturnom i tradicijskom baštinom, i drugim resursima u vlasništvu Općine, kao i prihode koji se mogu koristiti za opće dobro.

Vlasništvo Općine važan je instrument postizanja strateških razvojnih ciljeva vezanih za regionalnu prometnu, kulturnu i zdravstvenu politiku, kao i za druge razvojne politike Općine. Učinkovito upravljanje imovinom Općine Dugi Rat trebalo bi poticati razvoj gospodarstva i važno je za njegovu stabilnost, a istodobno pridonosi boljoj kvaliteti života svih mještana općine.

Tijekom sljedećih godina struktura ovog Plana će se usavršavati, posebno u vidu modela planiranja koji bi bio primjenjiv na metode usporedbe i mjerljivosti rezultata ostvarivanja provedbe Plana. Nedostaci će se svakako pokušati maksimalno ukloniti razvijanjem unificirane metode izvještavanja provedbe Plana i mjerljivosti rezultata rada. Ovaj je Plan i iskorak u smislu transparentnosti i javne objave podataka vezanih za upravljanje i raspolaganje Općinskom imovinom.

Člankom 48. Zakona o lokalnoj i područnoj (regionalnoj) samoupravi propisano je da vrijednostima nekretnina iznad 0,5% prihoda bez primitaka iz prethodne godine raspolaže Općinsko vijeće, a ispod iznosa 0,5% Općinski načelnik Općine Dugi Rat.

Ovaj plan sadržava detaljnu analizu stanja upravljanja pojedinim oblicima imovine u vlasništvu Općine Dugi Rat i godišnji plan upravljanja pojedinim oblicima imovine za 2024. godinu.

Tablica 1. Planirani prihodi upravljanja imovinom u proračunu Općine Dugi Rat

|  |
| --- |
| **Planirani prihodi od imovine** |
| Opis  | Plan2025. | Projekcija2026. | Projekcija2027. |
| **Prihodi od prodaje nefinancijske imovine** | **60.000,00 €** | **60.000,00 €** | **100.000,00 €** |
| Prihodi od prodaje neproizvedene dugotrajne imovine | 50.000,00 € | 50.000,00 € | 100.000,00 **€**  |
| Prihodi od prodaje proizvedene dugotrajne imovine | 50.000,00 € | 50.000,00 € | 100.000,00 € |
| **Prihodi od imovine** | **432.452,00 €** | **582.502,00 €** | **632.502,00 €** |
| **UKUPNO** | **592.452,00 €** | **742.502,00 €** | **792.502,00 €** |

*Izvor: Proračun Općine Dugi Rat za 2025. godinu* *i projekcije za 2026. i 2027. godinu*

# PLAN UPRAVLJANJA TRGOVAČKIM DRUŠTVIMA U VLASNIŠTVU/SUVLASNIŠTVU OPĆINE DUGI RAT

## Trgovačka društva u vlasništvu/suvlasništvu Općine Dugi Rat

Općina Dugi Rat u svom vlasništvu/suvlasništvu ima sljedeće udjele u poduzećima:

1. Peovica d.o.o. (25,00%)
2. Vodovod d.o.o. Omiš (25,00%)
* **Registar imenovanih članova – nadzorni odbori i uprave**

Tablica 2. Registar imenovanih članova nadzornog odbora i uprava trgovačkih društava

|  |  |  |
| --- | --- | --- |
| **Trgovačko društvo** | **Nadzorni odbor** | **Uprava / osoba za zastupanje** |
| **Peovica d.o.o.** | Nikola Tijardović | Leonardo Ljubičić - član uprave, Direktor |
| Irena Zečić |
| Dino Ercegović |
| Ivica Mikas |
| Hrvoje Balić |
| **Vodovod d.o.o. Omiš** | Bernardin Petrić | Matko Kovačević - član uprave, Direktor |
| Mate Popović |
| Dina Orlandini |
| Tonći Stanić |
| Miroslav Ivandić |

*Izvor:* *https://sudreg.pravosudje.hr; Općina Dugi Rat*

Općina Dugi Rat će u 2025. godini nastaviti voditi brigu o tome da su objavljeni podaci o imenovanim članovima nadzornih odbora i uprava ažurirani.

* **Ciljevi upravljanja trgovačkim društvima u vlasništvu Općine Dugi Rat**
1. Vršiti stalnu kontrolu nad trgovačkim društvima u kojima Općina Dugi Rat ima poslovni udio, kako bi ta društva poslovala ekonomski opravdano i prema zakonskim odredbama
2. Objavljivati podatke na internetskim stranicama o trgovačkim društvima u vlasništvu Općine

# PLAN UPRAVLJANJA I RASPOLAGANJA POSLOVNIM PROSTORIMA U VLASNIŠTVU OPĆINE DUGI RAT

Poslovni prostori su, prema odredbama Zakona o zakupu i kupoprodaji poslovnog prostora („Narodne novine“, br. 125/11,64/15, 112/18), poslovne zgrade, poslovne prostorije, garaže i garažna mjesta.

Općina Dugi Rat trenutno raspolaže, odnosno u svom vlasništvu ima 8 poslovnih prostora koji su u zakupu. Poslovni prostori Općine su navedeni u sljedećoj tablici.

Tablica 3 Popis poslovnih prostora u zakupu u vlasništvu Općine Dugi Rat

|  |  |  |  |  |
| --- | --- | --- | --- | --- |
| **Red. br.** | **Naziv/opis jedinice imovine****(poslovnog prostora)** | **Adresa** | **Površina (m2)** | **Iznos godišnje****zakupnine****(€)** |
|  | Poslovni prostor 1 | Trg kralja Tomislava 9, Dugi Rat | 15 | 1.035,24 |
|  | Poslovni prostor 2 | Trg kralja Tomislava 5, Dugi Rat | 31 | 1.728,05 |
|  | Poslovni prostor 3 | Trg kralja Tomislava 5, Dugi Rat | 33 | 1.970,93 |
|  | Poslovni prostor 4 | Jadranska 14, Dugi Rat | 30 | 1.672,31 |
|  | Poslovni prostor 5 | Trg sv. Josipa 1, Dugi Rat | 200 | 7.167,03 |
|  | Poslovni prostor 6 | Poljička cesta 24, Sumpetar | 8 | 902,52 |
|  | Poslovni prostor 7 | Omiška 7, Dugi Rat | 64,41 | 2.564,60 |

*Izvor: Općina Dugi Rat*

Tablica 4 Popis poslovnih prostora u vlasništvu Općine Dugi Rat planiranih za davanje u zakup

|  |  |  |  |  |
| --- | --- | --- | --- | --- |
| **Red. br.** | **Naziv/opis jedinice imovine****(poslovnog prostora)** | **Adresa** | **Površina (m2)** | **Iznos godišnje****zakupnine****(kn)** |
|  | Poslovni prostor 1 | Mosorska 11, Dugi Rat | 40,12 | - |

Zakup poslovnih prostora Općina rješava na način i prema uvjetima koji su navedeni u ugovorima o zakupu poslovnog prostora.

Strategijom upravljanja imovinom definirani su sljedeće smjernice upravljanja i raspolaganja poslovnim prostorima u vlasništvu Općine:

* na racionalan i učinkovit način upravljati poslovnim prostorima na način da oni poslovni prostori koji su potrebni Općini Dugi Rat budu stavljeni u funkciju koja će služiti njezinu racionalnijem i učinkovitijem funkcioniranju, dok svi drugi poslovni prostori moraju biti ponuđeni na tržištu, bilo u formi najma, odnosno zakupa, bilo u formi njihove prodaje javnim natječajem,
* poduzeti aktivnosti za naplatu potraživanja vezanih uz zakup poslovnih prostora te aktivnije pratiti istek roka zaključenih ugovora i pravodobno poduzimati radnje u vezi s produljenjem ugovora o zakupu odnosno provedbi natječaja za zakup,
* pri davanju poslovnih prostora na korištenje udrugama u obliku nefinancijske podrške za financiranje programa i projekata, provoditi javni natječaj u skladu s odredbama Zakona o udrugama i Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge

Akti kojima je regulirano upravljanje i raspolaganje poslovnim prostorima u vlasništvu Općine Dugi Rat:

* Odluka o zakupu poslovnog prostora ("Službeni glasnik" - službeno glasilo Općine Dugi Rat, br. 02/17 i 3/24)

Akti kojima je regulirano upravljanje i raspolaganje poslovnim prostorima u vlasništvu Općine Dugi Rat na korištenje udrugama bez naknade:

* Pravilnik o dodjeli prostora na korištenje udrugama s područja općine Dugi Rat ("Službeni glasnik" - službeno glasilo Općine Dugi Rat, br. 8/24)

# PLAN UPRAVLJANJA I RASPOLAGANJA GRAĐEVINSKIM ZEMLJIŠTEM U VLASNIŠTVU OPĆINE DUGI RAT

Građevinsko zemljište je, prema odredbama Zakona o prostornom uređenju („Narodne novine“, br. 153/13, 65/17, 114/18, 39/19, 98/19 i 67/23), zemljište koje je izgrađeno, uređeno ili prostornim planom namijenjeno za građenje građevina ili uređenje površina javne namjene.

U portfelju nekretnina u vlasništvu Općine Dugi Rat važan udio čini građevinsko zemljište koje predstavlja potencijal za investicije i ostvarivanje ekonomskog rasta.

Za što učinkovitije upravljanje i raspolaganje građevinskim zemljištem u vlasništvu Općine podrazumijeva se provođenje postupaka stavljanja tog zemljišta u funkciju: prodajom, osnivanjem prava građenja i prava služnosti, rješavanjem zahtjeva razvrgnuća suvlasničke zajednice na zemljištu u vlasništvu Republike Hrvatske, općine i drugih osoba, zatim provođenjem postupaka osnivanja založnog prava, davanjem u zakup zemljišta, ako upravljanje i raspolaganje njima nije u nadležnosti nekog drugog tijela.

Akti kojima je regulirano upravljanje i raspolaganje građevinskim zemljištem u vlasništvu Općine Dugi Rat:

* Odluka o davanju u zakup neizgrađenog građevinskog zemljišta na području Općine Dugi Rat ("Službeni glasnik" - službeno glasilo Općine Dugi Rat, br. 03/17)

Gore spomenutom Odlukom određuju se uvjeti i postupak za davanje u zakup neizgrađenog građevinskog zemljišta u vlasništvu i na upravljanju Općine Dugi Rat na određeno vrijeme kao i kriteriji za određivanje zakupnine.

Zemljište se daje u zakup putem javnog natječaja i to prikupljanjem pisanih ponuda u zatvorenim omotnicama.

Zemljište se daje u zakup do privođenja namjeni odnosno najduže na razdoblje do 5 godina s mogućnošću produženja na isto razdoblje.

O raspisivanju i provođenju natječaja za davanje u zakup neizgrađenog građevinskog zemljišta odluku donosi općinski načelnik.

Zemljište se može dati u zakup i bez provođenja javnog natječaja :

* pravnim osobama u vlasništvu ili pretežitom vlasništvu Općine,
* osobama javnog prava u svrhu realizacije javnih potreba od interesa za Općinu Dugi Rat,
* dosadašnjem zakupniku koji u posljednjih pet (5) godina u potpunosti izvršava obveze iz ugovora o zakupu.

Početni iznos mjesečne zakupnine za zemljište koje se daje putem natječaja u zakup određuje se po zonama u Općini Dugi Rat kako slijedi:

Tablica 5. Početni iznos mjesečne zakupnine za zemljište koje se daje putem natječaja u zakup

|  |  |  |
| --- | --- | --- |
| **ZEMLJIŠTE** | **I ZONA** | **II ZONA** |
| do 100 m2 | 0,53 €/m2 | 0,40 €/m2 |
| od 101 m2 i više | 0,42 €/m2 | 0,32 €/m2 |

*Izvor: Općina Dugi Rat*

I. ZONA – koja obuhvaća centar Dugog Rata, odnosno prostor koji zatvaraju ulice uz Žilića Potok, Jadranska ulica i Poljička cesta (Jadranska magistrala) od spoja sa Omiškom ulicom do spoja sa ulicom Žilića Potok, kao i prvi red kuća sa druge strane navedenih ulica.

II. ZONA – koja obuhvaća preostali dio Općine Dugi Rat.

## Nerazvrstane ceste

Prema Zakonu o cestama („Narodne novine“, br. 84/11, 22/13, 54/13, 148/13, 92/14, 110/19, 144/21, 114/22, 4/23 i 133/23), nerazvrstane ceste su ceste koje se koriste za promet vozilima, koje svatko može slobodno koristiti na način i pod uvjetima određenim navedenim Zakonom i drugim propisima, a koje nisu razvrstane kao javne ceste u smislu navedenog Zakona. Nerazvrstane ceste su javno dobro u općoj uporabi u vlasništvu jedinice lokalne samouprave na čijem se području nalaze. Nerazvrstane ceste se ne mogu otuđiti iz vlasništva jedinice lokalne samouprave niti se na njoj mogu stjecati stvarna prava, osim prava služnosti i prava građenja radi građenja građevina sukladno odluci izvršnog tijela jedinice lokalne samouprave, pod uvjetima da ne ometaju odvijanje prometa i održavanje nerazvrstane ceste. Dio nerazvrstane ceste namijenjen pješacima (nogostup i slično) može se dati u zakup sukladno posebnim propisima, ako se time ne ometa odvijanje prometa, sigurnost kretanja pješaka i održavanje nerazvrstanih cesta. Nerazvrstane ceste upisuju se u zemljišne knjige kao javno dobro u općoj uporabi i kao neotuđivo vlasništvo jedinice lokalne samouprave.

Strategijom upravljanja imovinom definirane su sljedeće smjernice za nerazvrstane ceste:

* upisati sve nerazvrstane ceste kao javno dobro u općoj uporabi i kao neotuđivo vlasništvo Općine Dugi Rat

Općinsko vijeće je donijelo Odluku o nerazvrstanim cestama Općine Dugi Rat ("Službeni glasnik" - službeno glasilo Općine Dugi Rat, br. 10/15), kojom se uređuje korištenje, upravljanje, održavanje, gradnja, rekonstrukcija, zaštita, uređenje prometa, financiranje i nadzor nad nerazvrstanim cestama na području općine Dugi Rat.

Općina Dugi Rat u 2025. godini planira nastaviti provedbu aktivnosti uređenih Odlukom o nerazvrstanim cestama na području Općine Dugi Rat.

Jedinstveni upravni odjel ažurira popis evidentiranih nerazvrstanih cesta i to će nastaviti raditi i u 2025. godini.

# PLAN PRODAJE I KUPOVINE NEKRETNINA U VLASNIŠTVU OPĆINE DUGI RAT

Općina može prodati nekretnine u svom vlasništvu na temelju javnog natječaja i uz cijenu koja odgovara tržišnoj vrijednosti nekretnine, osim u slučajevima kad mjerodavnim zakonskim propisima nije drukčije određeno.

Nekretnine u vlasništvu Općine Dugi Rat mogu se prodati po tržišnoj vrijednosti bez provedbe javnog natječaja (izravnom pogodbom) samo iznimno, u slučajevima predviđenim zakonom.

Općina Dugi Rat tijekom 2025. godine ne namjerava prodavati nekretnine:

Općina Dugi Rat može stjecati nekretnine kupnjom, prihvatom dara, zamjenom, razvrgnućem suvlasničke zajednice, izvlaštenjem, stjecanjem vlasništva nad ošasnom imovinom i na svaki drugi način propisan zakonom.

Općina Dugi Rat ne namjerava tijekom 2025. godine kupiti nekretnine za proširenje groblja u Dućama, a radi se o k.č.br. 3255 k.o. Duće.

Općina Dugi Rat će donijeti Odluku o upravljanju i raspolaganju nekretninama u vlasništvu Općine Dugi Rat.

# PLAN PROVOĐENJA POSTUPAKA PROCJENE IMOVINE U VLASNIŠTVU OPĆINE DUGI RAT

Procijenjena vrijednost imovine, odnosno pojedinih jedinica imovine rezultat je sveobuhvatnih istraživanja tržišnih cijena za pojedine vrste imovine, odnosno nekretnina na pojedinom području u ovom slučaju na području Općine Dugi Rat.

Procjena potencijala imovine mora se zasnivati na snimanju, popisu i ocjeni realnog stanja. U planiranom razdoblju, kako se budu usklađivali imovinsko-pravni odnosi (vlasnički udjeli), tako će Općina usklađivati, odnosno revalorizirati vrijednosti imovine.

Strategijom upravljanja imovinom definirane su sljedeće smjernice za provođenja postupaka procjene imovine u vlasništvu Općine:

* procjenu potencijala imovine Općine Dugi Rat zasnivati na snimanju, popisu i ocjeni realnog stanja,
* uspostaviti jedinstven sustav i kriterije u procjeni vrijednosti pojedinog oblika imovine, kako bi se što transparentnije odredila njezina vrijednost

Sve nekretnine pojedinačno se procjenjuju od strane ovlaštenog sudskog procjenitelja, a temeljem procjembenog elaborata napravljenog sukladno važećim zakonskim i podzakonskim propisima.

Općina Dugi Rat ima u planu vršiti procjenu nekretnina za one čestice koje su za prodaju.

# PLAN RJEŠAVANJA IMOVINSKO-PRAVNIH ODNOSA

Jedan od osnovnih zadataka u rješavanju prijepora oko zahtjeva koje jedinice lokalne i područne samouprave imaju prema Republici Hrvatskoj je u rješavanju suvlasničkih odnosa u kojima se međusobno nalaze. U tom smislu potrebno je popisati sve nekretnine (stanove, poslovne prostore i građevinska zemljišta) na kojima postoji suvlasništvo i gdje god je to moguće i ne preklapaju se interesi, ili zamijeniti suvlasničke omjere na pojedinim nekretninama ili razvrgnuti suvlasničku zajednicu geometrijskom diobom. U praksi bi to, između ostalog, značilo da bi se zamjenom nekretnina formirale veće građevinske čestice pogodne za investicije.

U dijelu koji se odnosi na rješavanje imovinskopravnih odnosa za potrebe realizacije projekata jedinica lokalne i područne (regionalne) samouprave, prije svega, obuhvaćeni su:

1. Projekti koji su od općeg javnog ili socijalnog interesa
2. Projekti od osobitog značaja za gospodarski razvoj poput izgradnje novih, odnosno proširenja postojećih poduzetničkih zona
3. Infrastrukturni projekti jedinica lokalne i područne (regionalne) samouprave
4. Projekti jedinica lokalne i područne (regionalne) samouprave koji se financiraju iz fondova Europske unije

Zakonom o uređivanju imovinskopravnih odnosa u svrhu izgradnje infrastrukturnih građevina („Narodne novine” broj 80/11 i 144/21) u cilju osiguravanja pretpostavki za učinkovitije provođenje projekata vezano za izgradnju infrastrukturnih građevina od interesa za Republiku Hrvatsku i u interesu jedinica lokalne i područne (regionalne) samouprave, radi uspješnijeg sudjelovanja u Kohezijskoj politici Europske unije i u korištenju sredstava iz fondova Europske unije, uređuje rješavanje imovinskopravnih odnosa i oslobođenje od plaćanja naknada za stjecanje prava vlasništva, prava služnosti i prava građenja, na zemljištu u vlasništvu Republike Hrvatske i vlasništvu jedinica lokalne, odnosno jedinica područne (regionalne) samouprave.

Strategijom upravljanja imovinom definirane su sljedeće smjernice za rješavanje imovinsko-pravnih odnosa:

* rješavati imovinsko-pravne odnose na nekretninama, kao osnovni preduvjet realizacije investicijskih projekata

Tijekom 2025. godine, Općina Dugi Rat planira pokrenuti postupke rješavanja imovinsko-pravnih pitanja za jedan dio nekretnina. Prema potrebi provodit će se geodetska snimanja na području Općine, a radi usklađenja stvarnog stanja na terenu s onim u postojećim dokumentima. Na taj način uskladit će se stanje katastarskih čestica, kako u izvadcima u Katastru, tako i u izvadcima u Zemljišnoj knjizi, a radi utvrđivanja vlasništva nad pojedinim katastarskim česticama.

# PLAN POSTUPAKA VEZANIH UZ SAVJETOVANJE SA ZAINTERESIRANOM JAVNOŠĆU I PRAVO NA PRISTUP INFORMACIJAMA KOJE SE TIČU UPRAVLJANJA I RASPOLAGANJA IMOVINOM U VLASNIŠTVU OPĆINE

Na službenoj internetskoj stranici omogućen je pristup dokumentima upravljanja i raspolaganja imovinom u vlasništvu Općine Dugi Rat.

Općinski načelnik izraditi će Izvješće o provedbi Plana upravljanja imovinom Općine Dugi Rat za 2025. g.

# PLAN ZAHTJEVA ZA DAROVANJE NEKRETNINA UPUĆENIH MINISTARSTVU DRŽAVNE IMOVINE

Nekretnine u vlasništvu Republike Hrvatske mogu se darovati jedinicama lokalne i područne (regionalne) samouprave.

Nekretnine u vlasništvu Republike Hrvatske mogu se darovati u svrhu:

* ostvarenja projekata koji su od osobitog značenja za gospodarski razvoj, poput izgradnje poduzetničkih zona te realizacije strateških investicijskih projekata od šireg značaja za Republiku Hrvatsku i/ili jedinice lokalne i područne (regionalne) samouprave, koji su kao takvi utvrđeni od strane nadležnog tijela jedinica lokalne i područne (regionalne) samouprave,
* ostvarenja projekata koji su od općeg javnog ili socijalnog interesa, poput izgradnje škola, dječjih vrtića, bolnica, domova zdravlja, društvenih domova, izgradnje spomen obilježja i memorijalnih centara, groblja, ustanova socijalne skrbi, provođenje programa deinstitucionalizacije osoba s invaliditetom, izgradnje sportskih i drugih sličnih objekata i provedbe programa prema Zakonu o društveno poticanoj stanogradnji, ukoliko se ne osniva pravo građenja, i
* izvršenja obveza Republike Hrvatske.

Nekretnine koje su u zemljišnim knjigama upisane kao vlasništvo Republike Hrvatske i koje su se na dan 1. siječnja 2017. koristile kao škole, domovi zdravlja, bolnice i druge ustanove kojima su osnivači jedinice lokalne i područne (regionalne) samouprave i koje se koriste u obrazovne i zdravstvene svrhe te groblja, mrtvačnice, spomenici, parkovi, trgovi, dječja igrališta, sportsko-rekreacijski objekti, sportska igrališta, društveni domovi, vatrogasni domovi, spomen-domovi, tržnice i javne stube temeljem novog Zakona o upravljanju državnom imovinom upisat će se u vlasništvo jedinca lokalne ili područne (regionalne) samouprave na čijem području se nalaze odnosno u vlasništvo ustanove koja ih koristi ili njima upravlja i koja je vlasništvo nekretnine stekla temeljem posebnog propisa.

Jedinice lokalne i područne (regionalne) samouprave, odnosno ustanove dužne su bile do 31. prosinca 2019. dostaviti Ministarstvu zahtjev za izdavanje isprave podobne za upis prava vlasništva na gore spomenutim nekretninama.

Ministarstvo je za takve slučajeve trebalo izdati ispravu podobnu za upis prava vlasništva na navedenim nekretninama jedinici lokalne i područne (regionalne) samouprave, odnosno ustanovi sukladno pravodobno podnesenim zahtjevima. Jedinice lokalne i područne (regionalne) samouprave, odnosno ustanove dužne su provesti sve pripremne i provedbene postupke uključujući i formiranje građevinskih čestica radi upisa vlasništva na spomenutim nekretninama u zemljišne knjige

Nakon što je Ministarstvo prostornog uređenja, graditeljstva i državne imovine temeljem Zakona delegiralo poslove upravljanja državnom imovinom na jedinice područne samouprave, tj. Županije, Općina Dugi Rat će obnoviti sve svoje zahtjeve za darovanje nekretnina u državnom vlasništvu, posebice sljedećih nekretnina:

Tablica 8. Nekretnine za koje će Općina Dugi Rat zatražiti darovanje od Ministarstva državne imovine

|  |  |  |
| --- | --- | --- |
| **Broj čestice** | **Katastarska općina** | **Napomena** |
| k.č.br: 2588, 2566, 2558, 2557/1, 2557/2, 2557/3, 2556/1, 2568, 2567/1, 2567/2, 2567/3, 2582, 2583, 2584, 2572, 2580, 419 | Duće | (T2 - Duće Kava)  |
| z.k.čest.zem. 1741/5, 3219, 3222, 3223, 3226/1, 3226/3 | Duće | (javno dobro-Tvornica)  |
| z.k.čest.zem. 1410 | Duće | Prostor bivšeg groblje Dugi Rat |
| k.č.br. 2051/1  | Duće | Pristupni put do kuće Matičević |
| k.č.br. 2709 | Duće | Bivše Bazilijevo groblje Dugi Rat |

*Izvor: Općina Dugi Rat*

# ADMINISTRATIVNO OSOBLJE

# Općina Dugi Rat planira tijekom 2025. godine zaposliti službenika koji će biti zadužen za evidentiranje i ažuriranje registra imovine te poduzimanje potrebnih radnji vezano za pripremu i rješavanje imovinskopravnih odnosa nekretnina na teritorijalnom području Općine Dugi Rat, u suradnji s ugovornim odvjetničkim uredom.

#

#

# ZAKLJUČAK

Općina Dugi Rat ima ukupno 490 jedinica imovine prema trenutnom stanju uspostavljenog Registra nekretnina u kojemu je sva imovina grupirana u portfelje i potportfelje. Registar nekretnina daje cjelokupan pregled imovine Općine, sa svim relevantnim podacima kao što su: naziv jedinice imovine, površina, vrijednost imovine, katastarska općina, broj katastarske čestice, prihodovna i troškovna strana za svaku pojedinu jedinicu imovine. Osim navedenoga, posebno je potrebno istaknuti da je u Registru nekretnina sva imovina funkcijski klasificirana na: obveznu, diskrecijsku i onu imovinu koja ostvaruje prihod.

Prema trenutnom stanju uspostavljenog Registra nekretnina Općine Dugi Rat, ukupnu imovinu čine katastarske kulture zemljišta (izgrađena i neizgrađena građevinska zemljišta, poljoprivredna, ostala zemljišta i šume) sa 85,51% imovine, prometnice (nerazvrstane ceste i ostali nerazvrstani putevi) sa 7,14% imovine od ukupne imovine Općine, dok preostalih 7,35 % imovine čine različite katastarske kulture.

Općina Dugi Rat s popunjenim Registrom nekretnina i izrađenom Strategijom upravljanja imovinom te ovim Planom upravljanja i raspolaganja imovinom ima dobre pretpostavke za racionalno upravljanje i podlogu za donošenje odluka koje će unaprijediti procese upravljanja imovinom. Potpuni popis imovine je potreban za djelotvorno upravljanje imovinom te tako sa svoje strane može nadoknaditi troškove popisa, kroz bolje i intenzivnije korištenje imovine, smanjenje troškova u vezi s imovinom i povećanje prihoda.

KLASA: 940-01/25-01/003

URBROJ: 2155/2-2-23-02

Dugi Rat, 30. prosinca 2024.

 OPĆINSKI NAČELNIK

 mr. Tonči Bauk, dipl. ing.